**Tisztelt Miniszter Úr! Tisztelt Ügyvezető Asszony! Igazgató Asszony! Tisztelt Főigazgató Urak! Kedves megjelentek!**

*“Csak az erős ember ismeri a szeretetet, csak a szeretet érti meg a szépséget, csak a szépség teremti meg a művészetet.”* - írta a művészet eredőjéről a monumentális alkotásairól világhírű, halhatatlan, Richard Wagner.

Az ünnepi eseményhez méltó környezetben, a Szépművészeti Múzeum megújult kiállítóterében, korszakos műalkotások között, Michelangelo remekművei előtt tisztelegve köszöntöm a 39. Budapesti Tavaszi Fesztivál megnyitóján résztvevőket.

A nagy múltú helyszín Budapest művészeti életében szimbolikus jelentőséggel is bír. Megmutatja a fejlődést, az építkezést, a megújulást, és láthatóvá teszi a művészet történetének egyik legnagyobb alakjának művein keresztül a kivételes minőséget, az igényességet, amit a tárlat és a tárlatot magába foglaló összművészeti rendezvénysorozat, a Budapesti Tavaszi Fesztivál képvisel.

Giorgio Vasari, barátja és életrajzírója írta Buonarotti mesterről:” *azért jött a világra, hogy Isten példát mutasson általa művészeinknek: tanuljanak tőle, életéből tanulják meg a jó erkölcsöket és műveiből azt, ami az igazi és kiváló művészt teszi.”*

Ez a hitvallás, ez a monumentális életmű közel ötszáz év távlatából is példát ad az idei budapesti kulturális forgatagban fellépő művészeknek.

A ma megnyíló, több száz közreműködőt vendégül látó rangos nemzetközi eseménysorozat minden tavasszal felpezsdíti a téli álmából ébredező Budapestet.

„Itt a helyem”. A fesztivál szlogenje is mozgósít, arra készteti a budapestieket, a művészetek kedvelőit, hogy látogassanak el minél több helyszínre és élvezzék a programok már-már zavarba ejtő bőségét és változatosságát.

A Budapesti Tavaszi Fesztivál április 5 és 22-e között több, mint 40 helyszínen, közel 150 programmal készült a művészeteket kedvelő közönség nagy örömére.

A Müpa és a Zeneakadémia mellett a Magyar Állami Operaház, az Erkel Színház, a Bálna Budapest, a Pesti Vigadó, a Budapest Music Center, az Akvárium Klub, az A38-as hajó, a Várkert Bazár, továbbá a fővárosi színházak és kulturális intézmények, múzeumok is programhelyszínek lesznek, de szerveznek koncertek a Liszt Ferenc Nemzetközi Repülőtér 1-es terminálján is.

Idén is kiemelt figyelmet kap Liszt Ferenc életműve és reflektorfénybe kerül az orosz kultúra. Érkezik a Moszkvai Csajkovszkij Zenekar, Jurij Bashmet és a Moszkvai Szólisták. A 159 éves Mariinszkij Színház (operaház) Balettegyüttese Szentpétervárról Prokofjev balettmeséjével, a *Hamupipőkével* áll színpadra. A Budapest Art Week kiállításain elismert orosz alkotók mutatkoznak be.

A gazdag programkínálatot és a fellépő világsztárok listáját látva nem nagy csoda, hogy az elmúlt években tovább nőtt Magyarország legnagyobb tavaszi művészeti fiesztájának hazai és nemzetközi népszerűsége. A programok színvonala és sokszínűsége miatt a szakma és a közönség ma már a világ fesztiválvárosainak rangsorában előkelő helyre sorolja Budapestet.

**Tisztelt Jelenlévők!**

*„A művészet célja nem a külső forma, hanem a belső lényeg megjelenítése.” –* állapította meg viszonylagidőtállóan úgy 2300 éve Arisztotelész.

Az utóbbi években észrevehetően látszik a főváros átgondoltabb, elmélyültebb kulturális koncepciója, a művészeti életben tapasztalható erősödő vitalitása, a 2010 előtti, kétségtelenül élénk, sokszínűnek nevezett időszakhoz képest is. Hordozott jelentős értékeket, viszont a tradicionális felfogásokkal szemben nem volt barátságos.

A fővárosban a kultúra feltételeinek, és szabadságának biztosítása a politika feladata. Annak alakítása a kulturális élet szereplőinek kompetenciája. Őszintén becsülöm, méltányolom az újra való törekvést, de magamban annak is mindig örülök, ha a hagyományos felfogás is helyet kap, lehetőséghez jut. Nem kell azt sem szégyellni.

2019-ben Budapest lett „Európa legjobb úticélja”. Bizonyára sok látogatót ösztönzött szavazásra Budapest élénk kulturális vonzása, benne az egész szezont átfogó fesztiválkínálat. Ez a Brüsszelből érkezett elismerés azt bizonyítja, hogy Budapest jó úton jár.

A művészetek iránt elkötelezett nemes szándék vezette azokat, akik a 2019-es Budapesti Tavaszi Fesztivál programját kidolgozták. Bán Teodóra igazgató asszony és Káel Csaba főigazgató úr munkatársaikkal közel két évtizede vállalják a programsorozat megszervezését.

Nekik jelentős mértékben köszönhető, hogy az elkövetkező több, mint két hét a kulturális értékekről, a művészet ünnepéről szól. Ilyenkor Budapest régi és új színeket, formákat, tartalmakat mutat meg, és mindezt azok láthatják igazán, akik belemerülnek a fesztivál gazdag programjába.

A budapesti közönségnek jó érzés lesz megpihenni, ellazulni néhány órára, és egy - egy művészi attrakció erejéig gyönyörködni abban, ami szép és becses. Ami kivált belőlük valami kellemes érzést, ami segít lelkileg regenerálódni.

*„A művészet idézi fel a misztériumot, amely nélkül nem létezne a világ.”* – ígyérzékeltette a művészet kivételes fontosságátRene Magritte (Röné Mágritt) festőművész.

A mai nap tehát a művészet köszöntése, egyben Budapest ünnepe is.

Az ünnep jellegzetes ismertetőjegye egy nagyvárosnak: az ünnep üzenetek sora, kifejeződik benne a közösség értékrendje, a tisztelet, a megbecsülés, a tradíció, az alázat, de talán az előretekintés is. Az ünnep ambíció, remény, törekvés, igény és minőség; alkalom arra is, hogy megéljük és erősítsük az összetartozás érzését. Ahogy Márai Sándor írta: „*Az ünnep a mély és varázsos rendhagyás, az élet rangja, felsőbb értelme.”*

A Budapesti Tavaszi Fesztivál olyan ünnep, amely 2019-ben is megmutatja a magyar művészet helyét az európaiban, az egyetemesben és elhozza a külföldi értékeket, hogy a kettő együtt, egymásból merítve új, magasabb minőséget hozzon létre.

Ünnepeljük együtt a kultúra, a művészet, a tavasz fesztiválját Budapesten!